《峡州楚塞楼》
宋代·冯时行

东南上流蜀之门，领略形胜斯楼存。
岷峨之西江发源，势如建瓴注平原。
出门顿息波涛喧，五溪七泽相吐吞。
蜿蜒纡余带城垣，山亦却立且踞蹲。
排青叠翠来庭轩，座隅仿佛闻清猿。
我来新律当正元，天地清夷日晏温。
主人延客开清樽，酒酣疏襟忽孤骞。
北望两京手可扪，感时抚事销客魂。
比闻狂酋如封豚，灰飞烟灭华夷分。
赤县神州宜细论，翠华几时驱育贲，
归挽天河洗乾坤。愿见从来中国尊，
老夫日拭双瞳昏。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。